‘TTA’ชงสูตรเพิ่มทุนอีกครั้งมั่นใจผ่านฉลุย
&#8220;ม.ล.จันทรจุฑา&#8221; มั่นใจเพิ่มทุนรอบ 2 ฉลุย เสนอออปชันถูกใจรายย่อย ตั้งแผนรับหากยังไม่ผ่านจะหาพันธมิตรทำธุรกิจ
18 ม.ค. 2556

“ม.ล.จันทรจุฑา” มั่นใจเพิ่มทุนรอบ 2 ฉลุย เสนอออปชันถูกใจรายย่อย ตั้งแผนรับหากยังไม่ผ่านจะหาพันธมิตรทำธุรกิจ 
ม.ล.จันทรจุฑา จันทรทัต ประธานเจ้าหน้าที่บริหารและกรรมการผู้จัดการใหญ่ บริษัท โทรีเซนไทย เอเยนต์ซีส์ (TTA) เปิดเผยว่า มีความมั่นใจว่าผู้ถือหุ้นน่าจะอนุมัติแผนเพิ่มทุนครั้งที่ 2 ในการประชุมสามัญประจำปี 2556 เนื่องจากได้ปรับสูตรการจัดสรรหุ้นเป็น 5 หุ้นเดิม ต่อ 2 หุ้นใหม่ พร้อมให้ใบสำคัญแสดงสิทธิ (วอร์แรนต์) 1 หน่วย ซึ่งน่าจะเป็นที่พอใจของผู้ถือหุ้น 
ทั้งนี้ หากมติผ่านความเห็นชอบและผู้ถือหุ้นใช้สิทธิทั้งจำนวน บริษัทจะได้รับเงินก้อนแรก 3,900 ล้านบาท ในช่วงกลางเดือน ก.พ.นี้ ส่วนเงินที่ได้จากการแปลงสภาพวอร์แรนต์น่าจะได้รับเงินในอีก 30 เดือนข้างหน้า ประมาณ 2,400 ล้านบาท รวมแล้วเป็นเงิน 6,300 ล้านบาท ถือว่าลดลงจากแผนเดิมและส่งผลกระทบให้แผนการขยายกองเรือลดลงจากที่เคยประเมินไว้ว่าจะทำให้เพิ่มเป็น 30 ลำ เหลือ 24 ลำ ภายในปี 2558 จากปัจจุบันมีเรือ 16 ลำ ส่วนเรือขุดเจาะของบริษัท เมอร์เมด มาริไทม์ ยังคงเดิมเพิ่มอีก 2 ลำ 
อย่างไรก็ตาม บริษัทได้เตรียมแผนรับมือในกรณีเลวร้ายที่สุด หากแผนเพิ่มทุนรอบนี้ไม่ผ่านความเห็นชอบจากผู้ถือหุ้น TTA อีก คงจะให้แต่ละหน่วยธุรกิจที่ต้องการใช้เงิน เช่น เดินเรือ และเมอร์เมด จัดตั้งบริษัทย่อยขึ้นมา เพื่อหาพันธมิตรทางธุรกิจเข้ามา 
สำหรับผลประกอบการของบริษัทในปีนี้ คาดว่ารายได้จะมีการเติบโต 20% จากงวดปี 2555 ที่มีรายได้ 1.6 หมื่นล้านบาท และกำไรเป็นบวก แม้ว่าค่าระวางเรือธุรกิจเดินเรือในช่วงเดือน ต.ค.ธ.ค. ไม่ค่อยดีนัก อยู่ที่ระดับ 9,000 เหรียญสหรัฐ/วันต่อลำ